ભારત અને ચીનની વચ્ચે વાટાઘાટોનો આ ઘટનાક્રમ હાંગચોમાં નવમી જૂને આયોજિત થનારી એસસીઓની સમિટ બાદ પોતાના આખરી પડાવ પર પહોંચશે. ડોકલામ વિવાદ બાદ જ બંને દેશોના સંબંધો સામાન્ય રહ્યા નથી અને બંને દેશોએ ઘણાં મતભેદો વ્યક્ત કર્યા છે. ભારત અને ચીનના સંબંધોને લઈને વિદેશ સચિવ ગોખલેની એક કથિત નોટમાં ભારત અને ચીનના સંબંધો સંવેદનશીલ ઝોનામં હોવાનો મીડિયા અહેવાલોમાં દાવો કરાયો હતો. તિબેટના આધ્યાત્મિક નેતા દલાઈ લામાના કાર્યક્રમમાં સરકારી અધિકારીઓને હાજરી નહીં આપવાના નિર્દેશની પણ મીડિયા અહેવાલોમાં ચર્ચા થઈ હતી.જો કે શુક્રવારે વિદેશ મંત્રાલયે પોતાના એક નિવેદનમાં કહ્યુ હતુ કે દલાઈ લામા પર ભારતની સ્થિતિ બિલકુલ સ્પષ્ટ અને સ્થિર છે. દલાઈ લામા એક શ્રદ્ધેય આધ્યાત્મિક ગુરુ છે અને ભારતના લોકો તેમનું સમ્માન કરે છે. કહેવામાં આવ્યું હતું કે ભારતની દલાઈ લામા પરની સ્થિતિમાં કોઈ પરિવર્તન થયું નથી. ભારતમાં દલાઈ લામા પોતાની આધ્યાત્મિક ગતિવિધિઓ ચાલુ રાખવા માટે સ્વતંત્ર છે. મહત્વપૂર્ણ છે કે વિદેશ સચિવ બન્યા બાદ ફેબ્રુઆરીમાં વિજય ગોખલે બીજિંગ ગયા હતા. હવે એ જોવું રસપ્રદ રહેશે કે વડાપ્રધાન મોદીની જૂનમાં યોજાનારી પ્રસ્તાવિત ચીન મુલાકાત પહેલા બંને દેશોના સંબંધોમાં જામેલો કેટલો બરફ પિગળે છે.